Ego Herveus, comes Nivernensis, notum facio universis ad quos littere presentes pervenerint, salutem. Noverit universitas vestra quod ego franchisiam illam, quam karissimus dominus meus dominus Ludovicus, domini regis Franciæ primogenitus, fecit in terra quam filie nostre Agneti cum primogenito dicti Ludovici Philippo in maritagium dedi, scilicet terram Montismirabilis, Aloye, Bracote, Autoin, Basochie et Froseii, ita factam quod omnes qui in dictis villis mansionarii sunt et erunt, singulis annis dabunt singuli de festagio, pro singulis domibus, die festo beatorum apostolorum Symonis et Jude, quinque solidos turonensis monete, ratam habemus et confirmamus, salvis conventionibus que sunt inter ipsum dominum Ludovicum et nos. Et hoc dando quittierunt de tolta et tallia, salvis nobis et aliis consuetudinibus nostris quas ante debebant. Et si eos contigerit forisfacere, lege et judicio terre tractabuntur; et si contigeret dictam terram reverti ad nos, per conventiones que sunt inter dominum Ludovicum et nos memoratam, omnimodo tenemus franchisiam, sicut superius est tractata. Quod ut firmum et stabile perseveret, presentem paginam sigilli mei munimine confirmavi. Actum, apud Lorriacum, anno Domini Mº CCº octavo-decimo, mense julio.